‘Nie net EFF-lede’ voor stok ná Samwu-staking | Netwerk24
‘Nie net EFF-lede’ voor stok ná Samwu-staking
Deur Marietjie Gericke 26 Oktober 2017 16:12
Chaos is deurentyd deur die Samwu-werknemers van die Mangaung-metro veroorsaak toe die Bloemfonteinse stadsaal ook uiteindelik afgebrand is.Foto: Mlungisi Louw
Tugstappe word nie net teen twee EFF-lede gedoen ná die staking van lede van die Suid-Afrikaanse Munisipale Werkersunie (Samwu) vroeër vanjaar nie, sê Pule Molalenyane, Samwu-president.
Hy sê hulle weet in die stadium van vier werknemers van die Mangaung-metro in Bloemfontein en sewe in Botshabelo wat ook briewe gekry het om in tugverhore te verskyn.
Molalenyane is om kommentaar genader nadat twee EFF-werknemers Motlatsi Jobo, ’n meterleser, en Lungi Mini, ’n vullisverwyderaar, beweer dat hulle deur die ANC-beheerde-bestuur van die metro vir verhore uitgesonder word.
Hulle meen dis op grond van hul politieke affiliasie, terwyl ANC-werknemers beskerm word.
Molalenyane sê Samwu staan al sy lede by ongeag van die politieke party waaraan hulle behoort.
Hy sê benewens die tugverhore wat nou plaasvind, is daar ook teen 15 werknemers strafregtelike klagte by die polisie ingedien.
“Nege van hulle het reeds in howe verskyn en sal op 31 Oktober vir die vyfde keer in die hof moet verskyn. Die ander se verhore in howe moet nog plaasvind.”
Eddie Goliath, partykoukusleier van die EFF in die metro, sê hy gaan nie die saak net los nie.
Chaos is deurentyd deur groot groepe Samwu-werknemers van die Mangaung-metro veroorsaak ten tyde van die staking in Mei en Junie vanjaar toe die stadsaal ook afgebrand is. Foto: Mlungisi Louw
“Indien dit waar is dat net die twee lede van die EFF aangekla word, is dit onregverdig.
“Dit druis teen alle billike arbeidspraktyke in. Ons gaan ’n groot geraas maak, want ons weet van baie ander wat ook brande met motorbande gestig het.”
Qondile Khedama, hoofbestuurder: kommunikasie van die metro, sê behoorlike bewysstukke moet eers ingesamel word voordat iemand aangekla kan word.
Hy sal uitvind presies wie almal aangekla gaan word, waarvoor en hoe die proses vorder nadat daar na videomateriaal van die staking gekyk is.
Meer oor: Tugstappe | Mangaung-Metro | Staking | Eff | Samwu